Advokaten berømmer Oles foreldre: – De har tatt en for laget
– Det har vært så mange hendelser at det må vurderes om foretaket drives forsvarlig, sa advokat Siren Preto i tingretten onsdag.  Ekteparet Reidun Kleppe og Torkel Hofslett Thowsen krever erstatning etter at de mistet sønnen Ole fem dager etter fødselen.  Onsdag var det tid for avsluttende prosedyrer i Hordaland tingrett. Om 14 dager faller dommen.  – Var Kvinneklinikken bemannet og organisert på forsvarlig vis? Det er kjernen i denne saken, sa advokat Siren Preto i sin prosedyre.  Hun berømmer ekteparet for å belyse Oles død i en rettssak:  – De har tatt en for laget. Det har vært så mange hendelser, at det må vurderes om foretaket drives forsvarlig. For å utløse erstatning må virksomheten ha opptrådt grovt uforsvarlig da Ole døde, poengterte ekteparets advokat.  – Men hva som regnes for grovt uforsvarlig er langt strengere i straffesaker enn i erstatningssaker, sa hun med henvisning til at politiet henla straffesaken.  Preto mener at alt som sviktet før Oles keisersnitt samlet sett var grovt uaktsomt.  Manglende kompetanse til å tolke barnets puls (CTG), den feilaktige hjemsendelsen, kaotiske forhold rundt vaktskiftet og svak bemanning på kveldsskiftet.   – I sum er dette grovt uaktsomt. – Nivået langt over dette  Preto overlater til retten å fastsette eventuell erstatning. Hun viser til en dom der det ble tilkjent 250.000 i oppreisingserstatning.  – Etter mitt syn bør nivået ligge langt over dette.  Hun ba så om at foreldrene skånes for Helse Bergens saksomkostninger, dersom de taper saken.  Ekteparet har samlet inn 150.000 kroner i en spleis til eventuelle saksomkostninger. Vinner de frem, vil de innsamlede pengene gå til Landsforeningen for uventet barnedød.  Preto har meldt inn 270.000 i saksomkostninger. Helse Bergens advokat har varslet 258.000, men dette beløpet er uten moms. Ved avslutning av saken var det uklart om helseforetak skal betale moms for advokattjenester.  Juridisk uenige – Vi skal se etter skyld på ledernivå, ikke involvert helsepersonell, sa Helse Bergens advokat, Thorgeir Hole, i sin prosedyre.  Han påpeker at partene er juridisk uenige i hvem som kan utløse erstatningsplikt for Helse Bergen.  Preto mener klinikkdirektør Albrechtsen og dermed Helse Bergen må svare for feil gjort av helsepersonell på vakt.  Hole mener at hvis Helse Bergen skal bli erstatningspliktig, må klinikkdirektørens handlinger være direkte årsak til Oles død.  – Det er ikke nok at enkeltpersoner har gjort feil og summere dette til samlet grov uaktsomhet, sa han.  Hole sa videre at det ville være svært belastende for klinikkdirektøren om organiseringen av Kvinneklinikken skal karakteriseres som grov uaktsom.  – Derfor utløser en slik karakteristikk skjerpede beviskrav.  – Direktøren ikke grovt uaktsom Hole ser bare én klar årsak til dødsfallet, nemlig at foreldrene uriktig ble sendt hjem på ettermiddagen.  – Det er ingenting i retningslinjene og organiseringen som var årsak til denne hjemsendelsen, sa han og oppsummerte slik:  – Klinikkdirektøren har ikke begått grovt uaktsomme handlinger som ledet til dette dødsfallet.  Han mener Albrechtsens vitneprov tirsdag viste at foretaket driver omfattende og systematisk kvalitetsarbeid.  – Verken tilsynsmyndighet eller politiet har funnet grunnlag for straff etter Oles død, heller ikke foretaksstraff, sa han. Hole avsluttet med å si at en eventuell erstatning bør ligge nær normen som er satt til 170.000 kroner i denne type saker.  – En ekstrem påkjenning – Det har vært en ekstrem påkjenning. Vi har gjort dette for Ole. Nå er vi slitne, sier Reidun Kleppe på tampen av den nesten tre dager lange rettssaken.  – Men jeg er fornøyd med at jeg har fortalt min historie, og at vi har hatt familie og andre rammede foreldre i ryggen. Jeg er også glad for støtteerklæringene vi har fått, legger hun til.  Det har vært ganske fullt på tilhørerbenken under rettssaken.  Torkel Hofslett Thowsen sier de er stolte over jobben som er nedlagt for å belyse saken.  Ekteparet er de første av tre foreldrepar som skal møte Helse Bergen i retten i år. Morten Vange, som skal i retten i mai, vitnet i denne saken. Ila Zviedre, som har en sak berammet i august, har sittet på tilhørerbenken. 
Ekteparet Reidun Kleppe og Torkel Hofslett Thowsen krever erstatning etter at sønnen Ole døde fem dager etter fødselen.  De mener Kvinneklinikken i Bergen ikke var forsvarlig bemannet og organisert da barnet døde. Advokat Siren Preto hevder at flere feil rundt Oles keisersnitt til sammen var grovt uaktsomt, og dermed kvalifiserer til erstatning.  Helse Bergens advokat Thorgeir Hole argumenterer at dersom Helse Bergen skal holdes ansvarlig, så må klinikkdirektørens handlinger være direkte årsak til Oles død. Han mener dette ikke er tilfellet.